Il-mużika tal-Orkestra Filarmonika Nazzjonali li akkumpanjat l-ilħna tat-tenur Joseph Calleja u kantanti oħra ta’ fama, dwiet mal-fosos tal-furjana waqt il-kunċert annwali tat-tenur f’Malta. Tliet sigħat u nofs ta’ kant, mużika u spettaklu f’lejla sajfija fuq il-Fosos tal-Furjana waqt il-kunċert annwali tat-tenur ta’ fama mondjali, il-Malti Joseph Calleja. Għal darb’oħra, il-mużika kienet f’idejn l-orkestra filarmonika nazzjonali taħt id-direzzjoni tas-surmast Paul Bateman. Fis-serata spikka l-kor ta’ aktar minn 200 tifel u tifla mmexxi minn Gillian Zammit li akkumpanja lil Joseph Calleja u l-mistiedna tiegħu, fosthom Claudio Baglioni u Leona Lewis. Ħafna dillettanti tal-mużika Taljana apprezzaw id-dwett tat-tenur Malti ma’ Claudio Baglioni li flimkien kantaw dak li hu meqjus bħala l-akbar suċċess fil-karriera tal-kantant Taljan – Questo Piccolo Grande Amore. Il-kant-awtriċi Ingliza, Leona Lewis, li fl-2006 rebħet it-tielet edizzjoni ta’ The X Factor kantat uħud mill-aktar kanzunetti popolari tagħha bħal Run u Bleeding Love. Ma’ Joseph Calleja kantat il-kanzunetta The Prayer. Fost mumenti oħra mnaqqxa fil-memorja tal-folla preżenti, il-karattru umoristiku tal-base baritone Bryn Terfel. Quddiem folla kbira, l-kantanta ċkejkna Federica Falzon, qatgħet xewqitha u ma’ Joseph Calleja kantant In Amore ta’ Gianni Morandi e Barbara Cola. Federica Falzon hi r-rebbieħa ta’ Ti Lascio Una Canzone u f’Novembru li ġej se tirrappreżenta lil Malta fil-finali tal-Junior Eurovision Song Contest. Is-sitt kunċert ta’ Joseph Calleja f’Malta, ntemm bil-kanzunetta You’ll never walk alone.